Debat oor vroeë verkiesing dán gehouJohn Steenhuisen, hoofsweep van die DA. Foto: Twitter Die DA se mosie wat versoek dat die parlement ontbind en vroeë verkiesings gehou word, sal Dinsdag in die Nasionale Vergadering gedebatteer word. John Steenhuisen, hoofsweep van die DA, het gesê dié besluit is Donderdagoggend deur die parlementêre programkomitee gemaak. Die DA het op 9 Augustus aangekondig hy sal die mosie ter tafel lê nadat ŉ mosie van wantroue in pres. Jacob Zuma misluk het. Die wantrouemosie het egter tot politieke konflik binne die regerende party gelei omdat verskeie ANC-LP’s ten gunste van die mosie gestem het. Minstens 26 van die party se LP’s het tydens ŉ geheime stemming ten gunste van die mosie gestem. Dié jongste mosie is deur die DA in terme van artikel 50(1) van die Grondwet gebring, wat voorsiening maak vir ŉ eenvoudige meerderheidsbesluit om die parlement te ontbind en vroeë verkiesings te hou. Die DA het aangevoer daar is dwingende redes, insluitend die ekonomiese resessie en die hoë werkloosheidsyfer in die land, om vroeë verkiesings te hou. Die opposisie was op 8 Augustus verenig in sy steun vir die mosie van wantroue, maar hierdie keer het kleiner partye gesê hulle sal nié die mosie steun nie. “Die DA sal ŉ beroep op LP’s doen om hierdie mosie te steun om nuwe verkiesings te hou,” het Steenhuisen gesê. “Gegewe die enormiteit van die uitdagings wat ons in die gesig staar, kan Suid-Afrika dit net nie bekostig om die ANC langer aan bewind te hê nie. “Met meer as die helfte van Suid-Afrikaners wat in volslae armoede leef, 9,3 miljoen mense wat sonder werk sit en ons ekonomie wat geen tekens toon dat dit van hierdie resessie kan herstel nie, kort ons nou ŉ nuwe begin,” het hy gesê.